Diari Oficial de la Generalitat Valenciana


Sumari del DOGV 9324, del 25-04-2022 (2022/3447)

ORDRE 2/2022, d'11 d'abril, de la Conselleria de Sanitat Universal i Salut Pública, per la qual s'aproven les bases reguladores de la concessió de subvencions destinades a finançar programes de seguiment a llarg termini de supervivents de càncer infantil a la Comunitat Valenciana, per al període 2022/2023, i es convoquen les subvencions per a l'exercici 2022
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9324

Data del DOGV
:   25-04-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/3447


Data del document
:   11-04-2022

Organisme emissor
:   Conselleria de Sanitat Universal i Salut Pública

Tipus de document
:   Ordre

Anàlisi jurídica

 Descriptors 

:   * Conselleria de Sanitat Universal i Salut Pública
    * política sanitària
    * salut pública
    * càncer
    * ajuda pública

ORDRE 2/2022, d'11 d'abril, de la Conselleria de Sanitat Universal i Salut Pública, per la qual s'aproven les bases reguladores de la concessió de subvencions destinades a finançar programes de seguiment a llarg termini de supervivents de càncer infantil a la Comunitat Valenciana, per al període 2022/2023, i es convoquen les subvencions per a l'exercici 2022 [2022/3447]  
Amb el progressiu avanç en els tractaments contra el càncer, el 80 % dels xiquets i adolescents diagnosticats a Europa sobreviuran més de cinc anys. Actualment, hi ha 500.000 supervivents de càncer infantil i adolescent a Europa i aquesta xifra anirà augmentant cada any. No obstant això, els procediments contra el càncer són severs i poden portar complicacions secundàries a llarg termini, per la qual cosa els supervivents requereixen un control de salut més seguit al llarg de la seua vida.  
  
Aquest seguiment no està protocol·litzat i en el moment de l'alta de les unitats d'Oncologia Pediàtrica només uns pocs dels supervivents adults de càncer infantil reben l'atenció adequada, i queda un llarg camí per recórrer per a brindar una atenció integral, homogènia i estructurada en el moment de la transició per a aconseguir un seguiment personalitzat d'alta de qualitat a llarg termini.  
Un dels desafiaments és informar els supervivents sobre el seu risc personal d'efectes a llarg termini i tractar d'empoderar-los perquè manegen les seues pròpies necessitats d'atenció i suport, juntament amb els seus professionals de la salut.  
La Conselleria de Sanitat Universal i Salut Pública pretén, mitjançant aquesta ordre, impulsar l'acció de seguiment mitjançant accions que realitzen entitats sense ànim de lucre dedicades al càncer infantil, establint els requisits mínims que han de complir les organitzacions sol·licitants de la subvenció com a garantia de l'eficàcia i l'eficiència de les actuacions finançades amb fons públics.  
Amb aquesta ordre, la conselleria competent en matèria de sanitat estableix les bases reguladores per a la concessió de subvencions destinades a finançar programes de seguiment a llarg termini de persones supervivents en càncer infantil a la Comunitat Valenciana, i s'acompleix el que es disposa en l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'ara en avant Llei 1/2015, de 6 de febrer, relatiu a les bases reguladores de la concessió de subvencions.  
El Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19 (DOGV 9062), modifica la redacció de l'article 160.2.b) de la Llei 1/2015, de 6 de febrer, de la Generalitat, i estableix que les persones titulars de les conselleries, tant en l'àmbit dels seus departaments com en el dels organismes públics vinculats o dependents, són els òrgans competents per a l'aprovació mitjançant ordre de les oportunes bases reguladores de la concessió de subvencions, que no tindran la consideració de disposicions de caràcter general.  
En compliment de l'article 7.4 del Decret 128/2017, de 29 de setembre, del Consell, s'estableix que les subvencions a concedir d'acord amb les bases reguladores d'aquesta ordre, pel caràcter d'aquestes, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea, per no reunir els requisits de l'article 107.1 del Tractat de Funcionament de la Unió Europea, i en concret perquè no suposen avantatge econòmic, en no exercir activitat econòmica els beneficiaris d'aquestes.  
Amb aquesta ordre s'acompleix el que es disposa en la Llei 38/2003, de 17 de novembre, general de subvencions; en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, i en la Llei 1/2015, de 6 febrer, i resulta necessari, en l'elaboració d'aquesta ordre, el respecte a les exigències recollides en les esmentades normes.  
Aquests subvencions s'incardinen en la Resolució de 3 de maig de 2021, de la consellera de Participació, Transparència, Cooperació i Qualitat Democràtica, per la qual s'estableixen els requisits, terminis, procediment i calendari del procés pilot de participació ciutadana per a l'elaboració dels primers pressupostos participatius de la Generalitat per a l'exercici 2022.  
En el procés d'elaboració d'aquesta ordre, i d'acord amb l'article 165 de la Llei 1/2015, de la Generalitat, s'han emés els preceptius informes de l'Advocacia de la Generalitat i la Intervenció Delegada de la Conselleria de Sanitat Universal i Salut Pública.  
En virtut de tot l'anterior, complits els tràmits procedimentals oportuns, vistes la Llei 39/2015, d'1 d'octubre, del procediment administratiu comú de les administracions públiques; la Llei 38/2003,de 17 de novembre, general de subvencions, i el Reglament que la desenvolupa; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; el Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública; el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19, i altres normes d'aplicació general i pertinent, ordene:  
  
Primer. Aprovació de les bases reguladores  
Aprovar les bases reguladores per a la concessió de les subvencions destinades a finançar programes de seguiment a llarg termini de supervivents de càncer infantil que figuren en l'annex I.  
  
Segon. Convocatòria de les subvencions  
Convocar, per a l'exercici 2022, les subvencions destinades a finançar programes de seguiment a llarg termini de supervivents de càncer infantil a la Comunitat Valenciana, d'acord amb el que s'ha especificat en l'annex II.  
  
Tercer. Instruccions i interpretacions  
La persona titular de la direcció general amb competències en matèria d'atenció al pacient queda facultada per a dictar totes les instruccions i resolucions que siguen necessàries per a l'aplicació d'aquesta ordre i de les corresponents convocatòries, i queda facultada per a interpretar el contingut de la present ordre a l'efecte del procés d'adjudicació de la subvenció que es convoque, i resoldre, vist l'expedient contradictori i amb plena subjecció al que es disposa en la Llei 1/2015, de 6 de febrer; en la Llei 38/2003, de 17 de novembre, i en el Reial decret 887/2006, de 21 de juliol, que la desenvolupa, els dubtes i conflictes que pogueren plantejar les entitats beneficiàries de les subvencions en l'exercici de les seues funcions.  
  
Quart. Delegació de la resolució de concessió, pèrdua, minoració o reintegrament de la subvenció  
L'òrgan competent per a dictar les resolucions de concessió, així com per a resoldre expedients de pèrdua, minoració o reintegrament de la subvenció, serà la persona titular de la direcció general amb competències en matèria d'atenció al pacient, que actuarà per delegació de la persona titular de la conselleria amb competències en matèria de sanitat, de conformitat amb l'article 160.5 de la Llei 1/2015, de 6 de febrer.  
  
  
Cinqué. Incidència pressupostària  
L'aprovació d'aquestes bases no comporta, en si mateixa, obligacions econòmiques en els pressupostos de la Generalitat. No obstant això, en aprovar-se conjuntament la convocatòria per a 2022, la incidència en els pressupostos de 2022 puja a un màxim de 500.000 euros.  
La convocatòria actual es finançarà amb càrrec als pressupostos de la Generalitat per a l'any 2022, línia de subvenció S0486000, del programa pressupostari 16.60.45.2898.417.47, de la Direcció General de Planificació, Eficiència Tecnològica i Atenció al Pacient, per un import total màxim de 500.000 euros.  
  
Sisé. Eficàcia  
Aquesta ordre produirà efectes a partir de l'endemà de la seua publicació en el Diari Oficial de la Generalitat Valenciana i regirà durant la vigència del Pla estratègic de subvencions de la Conselleria de Sanitat Universal i Salut Pública per al període 2020-2023, aprovat per la Resolució de 20 de gener de 2020, de la consellera de Sanitat Universal i Salut Pública, i les modificacions posteriors.  
  
Contra aquesta ordre, que posa fi a la via administrativa, es podrà interposar un recurs potestatiu de reposició, en el termini d'un mes a comptar des de l'endemà de la seua publicació, d'acord amb el que s'estableix en els articles 123 i 124 de la Llei 39/2015, d'1 d'octubre, o es podrà interposar, directament, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació d'aquesta, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 11 d'abril de 2022., La consellera de Sanitat Universal i Salut Pública: Ana Barceló Chico  
  
  
  
ANNEX I  
Bases reguladores  
  
Base primera. Objecte i àmbit d'aplicació  
Aquests bases tenen com a objecte articular el procediment de gestió i concessió de subvencions de la conselleria amb competències en matèria de sanitat per a finançar programes de seguiment a llarg termini de supervivents de càncer infantil en l'àmbit de la Comunitat Valenciana.  
  
Base segona. Convocatòria i procediment de concessió  
1. Es tracta d'una concessió de subvencions en règim de concurrència competitiva, d'acord amb l'article 22.1 de la Llei 38/2003, de 17 de novembre, i l'article 163 de la Llei 1/2015, de 6 de febrer.  
2. El procediment s'iniciarà d'ofici mitjançant la publicació de la corresponent convocatòria aprovada per resolució de la persona titular de la conselleria amb competències en matèria de sanitat, on s'indicarà el crèdit global màxim, l'aplicació pressupostària i el codi de línia que servisca de suport a aquests, i es publicaran en la Base de Dades Nacional de Subvencions, d'acord amb el procediment establit en l'article 20 de la Llei 38/2003, de 17 de novembre, així com un extracte d'aquesta en el Diari Oficial de la Generalitat Valenciana.  
  
3. La quantia de les subvencions individuals es determinarà seguint els criteris de valoració establits en aquesta ordre, amb un màxim global de finançament per a totes elles determinat per la disponibilitat pressupostària establida en la corresponent convocatòria.  
  
El termini per a presentar la documentació justificativa de la totalitat de la subvenció concedida per part de les entitats beneficiàries, serà el que descriu la base quinzena d'aquesta ordre.  
4. Respecte a la convocatòria, les entitats interessades podran interposar un recurs potestatiu de reposició en el termini d'un mes, a comptar des de l'endemà de la seua publicació, de conformitat amb la legislació de procediment administratiu comú, sense perjudici que puguen interposar qualsevol altre recurs que consideren pertinent.  
  
Base tercera. Sol·licitants i requisits de les entitats subvencionades  
  
1. Podran sol·licitar les subvencions objecte de regulació en aquesta ordre les associacions i/o entitats, sense ànim de lucre, que tinguen entre els seus fins la millora de la qualitat de vida de les persones i realitzen activitats d'atenció sanitària, social, psicològica o de qualsevol altre tipus, dirigides a persones supervivents de càncer infantil i les seues famílies, que actuen en l'àmbit territorial de la Comunitat Valenciana i que complisquen els requisits següents:  
a) Estar legalment constituïdes i inscrites en el registre públic que corresponga.  
b) Mancar d'ànim de lucre i exercir les activitats objecte dels programes subvencionats en l'àmbit territorial de la Comunitat Valenciana.  
c) Tindre com a fins institucionals, recollits en els seus estatuts, la millora de la qualitat de vida de les persones, i estar en condicions de demostrar, mitjançant documentació fefaent, que actua de manera contínua en l'àmbit territorial de la Comunitat Valenciana i amb aquest objectiu.  
d) Estar al corrent en el compliment de les obligacions tributàries i de la Seguretat Social en la forma establida reglamentàriament.  
  
e) No estar sotmesa a un procediment de reintegrament de tot o part de les subvencions concedides per la Generalitat.  
Aquests requisits, mèrits i qualsevol altra dada al·legada pels sol·licitants hauran de complir-se amb anterioritat a la data d'acabament del termini de presentació de sol·licituds, i acreditar-se documentalment amb la presentació de la sol·licitud.  
2. No podran ser beneficiaris de subvenció aquelles entitats que es troben en alguna de les situacions següents:  
a) Aquelles entitats en què concórrega alguna de les circumstàncies previstes en l'article 13.2 de la Llei 38/2003, de 17 de novembre.  
b) Les que siguen beneficiàries d'una línia nominativa de la Conselleria de Sanitat Universal i Salut Pública, que subvencione activitats objecte d'aquestes bases, en els pressupostos de la Generalitat Valenciana.  
c) Les que exercisquen activitat econòmica amb ànim de lucre.  
d) Les entitats que tinguen deutes en període executiu amb la Generalitat Valenciana, llevat que aquests estigueren degudament garantides.  
  
  
Base quarta. Obligacions de les entitats beneficiàries  
Les entitats beneficiàries de les subvencions estaran obligades a:  
1. Col·laborar amb la direcció general amb competències en matèria d'atenció al pacient en la integració i coordinació dels programes subvencionats. Els programes seran aplicables a persones que patisquen aquesta patologia, amb independència que formen part o no, com a socis, de l'entitat beneficiària.  
2. Destinar els fons rebuts en concepte de subvenció a l'atenció a pacients residents a la Comunitat Valenciana.  
3. No alterar la finalitat de les subvencions i complir les obligacions que estableix la legislació vigent per als perceptors de fons públics.  
  
4. Facilitar la inspecció i el control per part de la direcció general amb competències en matèria d'atenció al pacient, a fi de conéixer qualsevol aspecte de l'activitat objecte de la subvenció.  
5. Facilitar tota la informació econòmica, fiscal, laboral, tècnica i de qualsevol tipus que li siga requerida per la direcció general amb competències en matèria d'atenció al pacient, sense perjudici de la confidencialitat exigible.  
6. En qualsevol cas, les entitats beneficiàries de subvencions estaran obligades a complir el que es disposa en l'article 14 de la Llei 38/2003, de 17 de novembre; el que s'estableix en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en cas que els siguen aplicables, i aquelles obligacions que puga fixar o determinar la convocatòria que, en tot cas, hauran d'ajustar-se al que es preveu en aquesta ordre de bases.  
  
7. Així mateix, les entitats beneficiàries hauran de complir les previsions contingudes en la Llei orgànica 3/2007, de 22 de març, per a la igualtat efectiva de dones i homes, i en la Llei 9/2003, de 2 d'abril, d'igualtat entre homes i dones, en relació amb el pla d'igualtat quan per la legislació d'aplicació els siga exigible.  
8. L'incompliment d'alguna d'aquestes obligacions, després de la incoació prèvia d'expedient, podrà donar lloc a deixar sense efecte la resolució de concessió de la subvenció o la minoració de la quantia concedida i, si escau, se sol·licitarà el reintegrament, total o parcial, de les quantitats percebudes i s'exigirà l'interés de demora des del moment del pagament de la subvenció.  
9. De conformitat amb el que es preveu en l'article 3, apartats 1 i 2, de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, fer l'adequada publicitat de les subvencions rebudes, indicant-hi almenys l'entitat pública concedent, l'import rebut i el programa, activitat o actuació subvencionats. La difusió d'aquesta informació es realitzarà preferentment a través de les corresponents pàgines web. En cas que no disposen de pàgina web on fer aquesta publicitat, podran complir aquesta obligació a través del portal que pose a la seua disposició la Generalitat Valenciana.  
  
Base cinquena. Activitats objecte de les subvencions  
Les activitats objecte de subvenció seran les següents:  
1. Activitats que aporten suport psicològic, emocional, social, laboral, escolar i/o educatiu a les persones supervivents de càncer infantil i/o a les seues famílies.  
2. Actualització, traducció, edició i distribució de manuals, protocols i guies sociosanitàries nacionals i internacionals relacionats amb l'objecte d'aquesta convocatòria.  
3. Foment de la informació i formació a pacients i professionals, en qualsevol format, en la matèria objecte d'aquesta convocatòria.  
4. Organització de jornades, congressos o activitats de difusió/formació relacionades amb la matèria objecte d'aquesta convocatòria.  
5. Guia individualitzada de seguiment.  
  
Base sisena. Despeses  
1. Podran ser objecte de subvenció les despeses realitzades que de manera directa responguen a la naturalesa de l'activitat subvencionada, resulten estrictament necessàries per al desenvolupament d'aquesta i es realitzen en el període subvencionable establit en la corresponent convocatòria. Així, seran objecte de subvenció del programa les despeses següents:  
a) Despeses derivades de la contractació de professionals sanitaris reflectides en la Llei 44/2003, de 21 novembre, d'ordenació de les professions sanitàries, altres professionals l'activitat dels quals se circumscriga a l'àmbit sanitari, per al desenvolupament de les activitats de caràcter psicològic de suport al pacient i els seus familiars detallades en la base cinquena, així com d'aquells altres professionals no sanitaris (treballadors socials, educadors socials, informàtics, psicòlegs, personal administratiu?), sense els quals no es podrien dur a terme les activitats proposades per a subvenció. En cap cas, l'import de la subvenció podrà superar els preus de referència en el mercat d'aquestes activitats.  
  
La justificació documental de les nòmines o prestacions de serveis que s'imputen a la subvenció atorgada han d'expressar la categoria real del professional, tal com aparega en la memòria d'activitats que es presente en la sol·licitud.  
b) Despeses corrents. Es consideraran despeses corrents aquelles que reunisquen alguna de les característiques següents: ser béns fungibles, tindre una duració previsible inferior a l'exercici econòmic, no ser susceptibles d'incloure en inventari o ser despeses previsiblement reiteratives. Es podran incloure com a despeses corrents les següents: material d'oficina, despeses de correus, despeses de manteniment de la seu i despeses de gestió/administració directament relacionades amb el projecte, que en cap concepte superaran el 35 % de la subvenció concedida. En cap cas, s'inclouran compres de material inventariable.  
c) Despeses de desplaçament. Quan les activitats objecte del programa hagen de dur-se a terme en el domicili del pacient, seran tingudes en compte les despeses de transport amb metro, autobús, trens de proximitat o les realitzades en vehicle propi, i en aquest cas el quilometratge s'abonarà de conformitat amb les quanties establides en el Decret 95/2014, de 13 de juny, del Consell, pel qual es modifica el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris, sempre que siguen dins de l'àmbit territorial de la Comunitat Valenciana.  
d) Despeses d'organització, execució i publicitat de jornades o congressos relacionades amb les activitats descrites en la base cinquena.  
2. En cap cas seran objecte de subvenció les despeses següents:  
- Despeses de material inventariable, com ara mobiliari, ordinadors, televisors, entre altres.  
- Despeses de personal no incloses expressament en l'apartat 1.a d'aquesta base.  
3. En els supòsits en què l'entitat beneficiària de la subvenció subcontracte amb tercers l'execució total o parcial de l'activitat que constitueix l'objecte de la subvenció, no podrà excedir el 50 % de l'import de l'activitat subvencionada. Es considerarà que el beneficiari de la subvenció subcontracta quan concerta amb tercers l'execució total o parcial de l'activitat que constitueix l'objecte de la subvenció. Queda fora d'aqueix concepte la contractació d'aquelles despeses en què haja d'incórrer el beneficiari per a la realització per si mateix de l'activitat subvencionada, de conformitat amb el que s'estableix en l'article 29 de la Llei 38/2003, de 17 de novembre, i en l'article 68 del Reial decret 887/2006, de 21 de juliol.  
4. Es considerarà despesa realitzada la que haja sigut pagada efectivament dins del període que s'establisca en la corresponent convocatòria.  
5. En cap cas, la contractació del personal per part de les entitats beneficiàries de subvencions regulades en aquesta ordre suposarà cap relació jurídica amb la Generalitat Valenciana.  
6. Amb caràcter general, no es tindran en compte com a justificants de despeses les possibles retribucions dels membres de les juntes directives de les entitats beneficiàries de subvencions, les indemnitzacions per assistència ?dietes o viàtics- ni les despeses professionals, quan l'activitat siga duta a terme per un membre de la junta directiva.  
7. En tot cas, les despeses s'hauran d'ajustar al que es disposa en l'article 31 de la Llei 38/2003, de 17 de novembre.  
  
Base setena. Presentació de sol·licituds  
1. Les sol·licituds hauran de presentar-se exclusivament per via telemàtica en el Registre Electrònic de la Generalitat, mitjançant accés al corresponent tràmit electrònic disponible en la seu electrònica de la Generalitat (http://sede.gva.es), sense que siguen tingudes en compte les sol·licituds presentades per qualsevol altre mitjà, de conformitat amb el que es disposa en l'article 14.2 de la Llei 39/2015, d'1 d'octubre, i resultarà aplicable, en cas contrari, el que es disposa en l'article 68.4 de l'esmentada llei.  
2. El termini i el tràmit electrònic concret que haja d'utilitzar-se per a la presentació de les sol·licituds es determinarà en la resolució de la convocatòria.  
3. A la sol·licitud s'acompanyaran les declaracions responsables següents, signades electrònicament per la persona representant legal de l'entitat sol·licitant:  
a) Declaració responsable en què manifesta sota la seua responsabilitat que totes les dades recollides en la sol·licitud són verídiques i que es troba en possessió de la documentació que així ho acredita, les quals queden a la disposició de la Generalitat per a la comprovació, control i inspecció que es consideren oportuns, i que es compromet a mantindre el compliment de les anteriors obligacions durant el període de reconeixement de l'obligació en els termes de l'article 69.1 de la Llei 39/2015, d'1 d'octubre. D'acord amb el que es disposa en l'article 69.4 de la llei esmentada, la inexactitud, falsedat o omissió, de caràcter essencial, de qualsevol dada o informació que s'incorpore a aquesta declaració responsable, així com la no-presentació de la documentació que, si escau, siga requerida per a acreditar el compliment d'allò declarat, determinarà la impossibilitat de continuar la convocatòria.  
b) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003, de 17 de novembre, per a ser beneficiària de les subvencions que en aquesta ordre es regulen, i que està al corrent en el pagament de reintegrament per subvencions.  
c) Acreditació de trobar-se al corrent de les seues obligacions tributàries i davant de la Seguretat Social. Per a això, l'entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i amb la Seguretat Social a través de certificats telemàtics, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En cas que no s'atorgue aquesta autorització, hauran d'aportar la documentació acreditativa que es troben al corrent de les esmentades obligacions.  
d) Declaració responsable de l'entitat sol·licitant que acredite l'import de les subvencions rebudes l'any anterior d'altres entitats, tant públiques com privades.  
4. Així mateix, s'adjuntarà a la sol·licitud la documentació següent:  
a) Certificat acreditatiu de l'acord adoptat per l'òrgan competent, en què s'autoritza la sol·licitud de subvenció i s'aproven el programa i el pressupost presentats.  
b) Memòria del programa d'activitats objecte de subvenció, que haurà de preveure almenys els apartats següents: títol, objectius, activitats a desenvolupar, terminis d'execució, necessitats professionals i forma d'avaluació prevista, així com els currículums de l'equip professional intervinent.  
c) Pressupost desglossat, per partides, de les despeses previstes per a l'exercici sol·licitat per al programa objecte de subvenció, així com pressupost dels possibles recursos amb els quals compte per al seu finançament. No es tindran en compte els pressupostos no relacionats amb el programa per al qual se sol·licita la subvenció.  
d) Fitxa descriptiva, segons model normalitzat que elabore la conselleria amb competències en matèria de sanitat, en la qual haurà d'especificar-se l'import de la subvenció sol·licitada.  
e) Pressupost total de l'entitat de l'any anterior.  
f) Certificat expedit per l'entitat bancària, on efectuar, si escau, els pagaments de la subvenció concedida, en el qual s'especifiquen el codi IBAN i el titular d'aquest, així com comunicació fefaent del CIF del peticionari. En cas de no haver obtingut subvenció amb anterioritat o haver sigut modificat el compte, haurà de presentar fitxa de manteniment de tercers.  
g) Còpia autèntica dels estatuts, si no consta en poder de la direcció general amb competències en matèria d'atenció al pacient o ha patit modificació.  
h) Còpia autèntica de la seua inscripció en el registre corresponent, si no consta en poder de la direcció general amb competències en matèria d'atenció al pacient o ha patit modificació.  
  
Base huitena. Esmena de sol·licituds  
1. Rebudes les sol·licituds i incoat el procediment, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es notificarà a l'entitat sol·licitant la causa que impedeix la continuació del procediment, i se la requerirà perquè en el termini de 10 dies, de conformitat amb la legislació de procediment administratiu comú, esmene la falta o acompanye els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia, que haurà de ser dictada en els termes previstos legalment.  
3. Serà causa d'exclusió no corregible el lliurament fora de termini de la sol·licitud.  
  
Base novena. Ordenació i instrucció  
1. L'ordenació i instrucció del procediment de concessió correspondran a la direcció general amb competències en matèria d'atenció al pacient, que rebrà les sol·licituds presentades i verificarà que aquests reuneixen els requisits per a poder ser tramitades.  
2. L'òrgan competent per a la instrucció i resolució de l'expedient, en vista de la documentació que es troba en aquest i de les obligacions que s'adquirisquen amb la concessió de la subvenció, podrà obtindre els informes dels organismes i les entitats que considere oportú i efectuar les comprovacions necessàries sobre l'exactitud de tot això.  
  
Base desena. Comissió de valoració  
1. Es constituirà una comissió de valoració per a l'examen i estudi de les sol·licituds presentades. Aquesta comissió, com a òrgan col·legiat, s'ajustarà en el seu funcionament al règim establit per a aquests en la Llei 40/2015, d'1 d'octubre, de règim jurídic del sector públic.  
  
2. La comissió de valoració estarà composta per cinc persones funcionàries de la direcció general amb competències en matèria d'atenció al pacient i igual nombre de persones suplents, respectant la presència equilibrada entre sexes en la seua composició, designades per la persona titular d'aquesta, d'entre les quals s'elegirà la presidència i la secretaria.  
  
3. La Comissió de valoració estendrà acta i formularà un informe que remetrà a l'òrgan instructor, el qual formularà la proposta de resolució provisional. Aquesta proposta es notificarà a les persones interessades a les quals se'ls donarà tràmit d'audiència per un termini de 10 dies per a presentar les al·legacions que consideren pertinents. Examinades les al·legacions, es formularà la proposta de resolució definitiva.  
  
Base onzena. Resolució  
1. La resolució, que tindrà els efectes i contingut previstos en l'article 25 de la Llei 38/2003, de 17 de novembre, es publicarà en la Base de Dades Nacional de Subvencions, d'acord amb el procediment establit en l'article 20 de l'esmentada Llei 38/2003. Així mateix, es publicarà un extracte d'aquesta en el Diari Oficial de la Generalitat Valenciana. Aquesta publicació tindrà l'efecte de notificació a les entitats interessades, d'acord amb el que es disposa en l'article 45 de la Llei 39/2015, d'1 d'octubre.  
2. El termini màxim per a tramitar, resoldre i notificar les resolucions de concessió serà de sis mesos comptats des de l'endemà de la publicació de la resolució de la convocatòria en el Diari Oficial de la Generalitat Valenciana. En els casos en què haja de requerir-se l'esmena de deficiències i/o aportació de documentació, el termini determinat en l'apartat anterior es podrà suspendre durant el transcurs del temps que hi haja entre la notificació del requeriment i el seu efectiu compliment per les entitats sol·licitants o, si de cas hi manca, pel transcurs del termini concedit.  
3. Transcorregut el termini sense que s'hi haja dictat resolució, podrà entendre's desestimada la sol·licitud de concessió de la subvenció, en els termes previstos en l'article 25 de l'esmentada Llei 39/2015.  
4. L'òrgan competent per a dictar les resolucions de concessió serà la persona titular de la direcció general amb competències en matèria d'atenció al pacient, que actuarà per delegació de la persona titular de la conselleria amb competències en matèria de sanitat, de conformitat amb l'article 160.5 de la Llei 1/2015, de 6 de febrer.  
  
Base dotzena. Recursos  
Les resolucions de concessió de subvencions de conformitat amb aquests bases reguladores esgotaran la via administrativa. Contra aquests, es podrà interposar un recurs potestatiu de reposició en el termini d'un mes a comptar des de l'endemà de la seua notificació, de conformitat amb el que es disposa en l'article 123 de la Llei 39/2015, d'1 d'octubre.  
  
Base tretzena. Criteris de valoració  
Els criteris de valoració de les sol·licituds estaran en funció de les activitats del programa objecte de subvenció:  
1. La qualitat del programa, fins a 45 punts, distribuïda de la manera següent:  
a) Objectius, fins a 14 punts:  
i. Defineix objectius diferenciats: 14 punts.  
ii. Defineix objectiu general (no diferenciats): 7 punts.  
iii. No defineix objectius: 0 punts.  
b) Metodologia, fins a 15 punts:  
i. En línia: 15 punts.  
ii. Presencial: 8 punts.  
iii. No detalla metodologia: 0 punts.  
c) Incidència en la millora de la qualitat de vida de les persones amb malaltia crònica, fins a 16 punts:  
i. Relaciona totes les actuacions amb els objectius: 16 punts.  
ii. Relaciona el 50 % o més de les actuacions amb els objectius: 7 punts.  
iii. Relaciona menys del 50 % de les actuacions amb els objectius: 1 punt.  
2. La inscripció en el catàleg d'entitats de salut de la Conselleria de Sanitat Universal i Salut Pública es valorarà amb 10 punts.  
3. El currículum dels i les professionals que hagen de realitzar l'activitat sanitària, fins a 10 punts, establint-se els criteris següents:  
  
i. Formació universitària: 2 punts.  
ii. Experiència professional: de 5 a 10 anys: 2 punts.  
iii. Experiència professional: més de 10 anys: 4 punts.  
iv. Formació complementària relacionada amb la titulació acadèmica: 2 punts, a raó de: de 15 o més hores: 0,20; de 20 a més hores: 0,30; i de 50 hores o més: 0,5 punts.  
4. Concordança entre l'activitat prevista i les prestacions, serveis o actuacions i polítiques públiques en curs en l'àmbit d'actuació de la conselleria amb competència en matèria de sanitat, fins a 35 punts, de la manera següent:  
a) Incorporació de la perspectiva de gènere, fins a 7 punts:  
i. Incorpora perspectiva de gènere: 7 punts.  
ii. No incorpora perspectiva de gènere: 0 punts.  
b) Mesures per a afrontar desigualtats socioeconòmiques, fins a 8 punts:  
i. Estableix més de 2 mesures: 8 punts.  
ii. Estableix una o dues mesures: 3 punts.  
iii. No estableix cap mesura: 0 punts.  
c) Sinergia amb alguna de les línies estratègiques o programes de salut inclosos en el Pla de salut i estratègia contra el càncer vigent de la Comunitat Valenciana, fins a 20 punts:  
i. Totes les actuacions del programa es relacionen amb alguna de les línies estratègiques: 20 punts.  
ii. El 50 % o més de les actuacions del programa es relacionen amb alguna de les línies estratègiques: 10 punts.  
iii. Menys del 50 % de les actuacions del programa es relacionen amb alguna de les línies estratègiques: 5 punts.  
iv. Cap actuació relacionada amb línies estratègiques: 0 punts.  
  
Base catorzena. Quantia de les subvencions  
1. La quantia individualitzada de les subvencions es determinarà en funció de la puntuació total obtinguda per cadascuna de les entitats, d'acord amb els criteris de valoració establits en la base tretzena d'aquesta ordre, amb un màxim global de finançament per a totes elles determinat per la disponibilitat pressupostària establida en la corresponent convocatòria.  
2. Per al càlcul de la quantia individualitzada obtinguda per cada entitat, es procedirà a distribuir el finançament total disponible, en funció de la puntuació total obtinguda per cadascuna d'elles, sobre la base dels criteris de valoració, aplicant la fórmula següent:   
  
Fi = (PiSi)/100  
  
sent:  
Fi = Finançament entitat.  
Pi = Puntuació obtinguda per l'entitat.  
Si = Import sol·licitat per l'entitat.  
  
3. En el cas que el sumatori dels imports de les subvencions, obtinguts per aplicació de la fórmula indicada en els apartats anteriors, supere l'import del finançament total disponible, s'aplicarà un coeficient d'ajust a la disponibilitat pressupostària. Aquest factor estarà determinat pel quocient entre el finançament total disponible i la suma de les quanties determinades per aplicació de la fórmula definida en els apartats anteriors. La fórmula d'aquest coeficient d'ajust serà la següent:   
  
  
C = FT / 1n Fi  
  
sent:  
C = Coeficient d'ajust a disponibilitat pressupostària.  
FT = Finançament total disponible.  
Fi = Finançament entitat.  
  
4. En cap cas l'import de la subvenció concedida podrà superar l'import sol·licitat per l'entitat, ni l'import màxim que poguera establir-se en la corresponent convocatòria.  
5. Així mateix, les subvencions seran compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals. L'import de les subvencions no podrà ser, en cap cas, d'una quantitat que, aïlladament o en concurrència amb subvencions, ajudes o altres ingressos, supere el cost de l'activitat que ha de realitzar l'entitat beneficiària.  
  
Base quinzena. Ordenació del pagament i justificació de les subvencions concedides  
1. Amb caràcter general, el pagament es realitzarà després de la justificació prèvia de les subvencions concedides per part de l'entitat beneficiària, de conformitat amb el que s'estableix en l'article 171 de la Llei 1/2015, de 6 de febrer.  
2. Es podran realitzar pagaments anticipats de fins a un 30 % de l'import total de la subvenció concedida. Si bé el Consell, mitjançant acord, podrà modificar aquest percentatge, a l'alça, fins a un 50 %, de conformitat amb l'assenyalat en els apartats 2 i 3 de l'article 171 de la Llei 1/2015, de 6 de febrer.  
3. En el cas que s'efectuen pagaments anticipats, les entitats beneficiàries quedaran exonerades de la constitució de garanties, de conformitat amb la previsió continguda en la lletra f de l'apartat 5 de l'article 171 de la Llei 1/2015, de 6 de febrer.  
4. No obstant això anterior, la forma de pagament de les subvencions podrà ajustar-se al règim de lliurament especial que per a determinades transferències corrents establisca la Llei de pressupostos de la Generalitat de cada exercici, després de la certificació prèvia de la persona titular de la direcció general competent en matèria d'atenció al pacient de comprovació i aprovació dels justificants, així com acreditativa del compliment dels fins que justifiquen la concessió de la subvenció, i resolució de pagament anticipat. En els casos en què no s'ajuste als requisits anteriors, es realitzarà d'acord amb el que s'estableix en els apartats 1, 2 i 3 d'aquesta base, de conformitat amb el que s'estableix en l'article 171 de la Llei 1/2015, de 6 de febrer.  
5. La justificació de la subvenció serà per l'import total del programa realment executat, i podrà ser igual o superior al de la subvenció rebuda, i s'efectuarà través d'un compte justificatiu, d'acord amb el model normalitzat que elabore la Conselleria de Sanitat Universal i Salut Pública, juntament amb una relació numerada de les despeses justificades, de conformitat amb el que es disposa en l'article 30 de la Llei 38/2003, de 17 de novembre, en els termes següents:  
a) Les factures o justificants hauran de ser originals o còpies autèntiques d'acord amb l'article 27 de la Llei 39/2015, d'1 d'octubre, i en tots aquests haurà de figurar el vistiplau del president de l'entitat sol·licitant.  
b) Per als justificants del personal contractat, es presentaran necessàriament les nòmines ajustades al model oficial, acompanyades dels justificants de cotització a la Seguretat Social, així com còpia dels contractes, i haurà d'haver-hi concordança entre el contracte i la nòmina presentada respecte de la qualificació exercida. Aquests despeses s'han d'imputar en la mesura i el percentatge de dedicació directa amb el projecte.  
c) Les justificacions corresponents a col·laboracions puntuals i/o prestacions de serveis, figuraran en rebuts i/o factures on consten les dades del preceptor, el seu número d'identificació fiscal, el concepte pel qual se'l retribueix i la retenció corresponent a l'Impost sobre la Renda de les Persones Físiques, així com les dades fiscals de l'entitat.  
  
d) En tot cas, les factures hauran de comptar amb totes les dades formals que exigeix per a la seua expedició l'article 6 del Reglament pel qual es regulen les obligacions de facturació, aprovat pel Reial decret 1619/2012, de 30 de novembre (BOE 289, d'1 de desembre).  
6. La persona que tinga la representació legal de l'entitat beneficiària presentarà un certificat en què es faça constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció i que aquests no han sigut presentades davant altres entitats com a justificatives d'ajudes o subvencions concedides per aquelles.  
7. Els beneficiaris de les subvencions tindran de termini fins al 15 de novembre de l'exercici de la convocatòria per a presentar la documentació justificativa de la totalitat de la subvenció concedida o, almenys, del percentatge que possibilite el lliurament del 100 % d'aquesta, quan la forma de pagament de les subvencions s'ajuste al règim de lliurament especial que per a determinades transferències corrents establisca la Llei de pressupostos de la Generalitat de cada exercici, sempre que això siga possible, d'acord amb el que s'estableix en la Llei de pressupostos per a aqueix exercici. En aquest últim supòsit, hi haurà de termini fins al 15 de febrer de l'any següent per a presentar la resta de la documentació.  
  
Així mateix, els beneficiaris de subvencions hauran de presentar abans del 15 de febrer de l'any següent al de la concessió de la subvenció una memòria final detallada de les activitats realitzades d'acord amb el programa presentat en el seu moment objecte de subvenció, en suport informàtic i, quan ho requerisca la direcció general amb competències en atenció al pacient, en format paper, signada i segellada pel representant legal de l'entitat. La no-presentació de l'esmentada memòria serà motiu de reintegrament de la subvenció concedida.  
  
Base setzena. Comprovació de la subvenció. Pla de control  
1. La comprovació material de l'efectiva realització de l'activitat subvencionada s'efectuarà mitjançant el corresponent pla de control que desenvolupe l'òrgan gestor de les subvencions.  
2. El control serà administratiu o sobre el terreny i s'efectuarà sobre la totalitat o una mostra de subvencions concedides en cada convocatòria, segons s'establisca en aquesta.  
3. El control de la despesa objecte de les subvencions esmentades correspon, amb caràcter general, a la direcció general amb competències en matèria d'atenció al pacient.  
4. Les entitats beneficiàries entregaran, a requeriment de l'òrgan encarregat del control i la comprovació de la despesa, la documentació precisa segons el tipus de subvenció i tota altra que siga necessària per a justificar les condicions i la quantia de la despesa efectuada.  
  
Base dissetena. Pèrdua o minoració de la subvenció  
1. Qualsevol alteració de les condicions i els requisits tinguts en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, quan l'objecte de les convocatòries siga coincident, podrà donar lloc a la modificació de la resolució de concessió i, si escau, a la pèrdua del dret al cobrament total o parcial de la subvenció.  
2. La falta de justificació o la justificació insuficient de la subvenció concedida, dins del termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, i pels articles 33 i 34 del Reial decret 887/2006, de 21 de juliol, donarà lloc a la pèrdua del dret al cobrament total o parcial de la subvenció, sense perjudici de la realització del tràmit d'audiència legalment establit.  
  
Base dihuitena. Reintegrament de la subvenció  
1. Serà procedent el reintegrament de la subvenció si concorre alguna de les causes previstes en l'article 37 de la Llei 38/2003, de 17 de novembre.  
2. El procediment de reintegrament s'ajustarà a les previsions contingudes en l'article 172 de la Llei 1/2015, de 6 de febrer.  
3. En les quantitats a reintegrar s'actuarà segons el que es preveu en l'article 172 i concordants de la Llei 1/2015, de 6 de febrer.  
4. L'interés de demora resultarà de l'aplicació de l'article 16 i concordants de la Llei 1/2015, de 6 de febrer.  
  
Base dinovena. Règim sancionador  
S'aplicarà el règim sancionador per la comissió d'infraccions administratives previstes en la normativa bàsica estatal que s'estableix en el títol IV de la Llei 38/2003, de 17 de novembre, a aquelles entitats beneficiàries de subvencions, que siguen responsables d'aquestes, que seran sancionades d'acord amb el que es disposa en el capítol IV del títol X de la Llei 1/2015, de 6 de febrer, i amb caràcter procedimental en la Llei 39/2015,d'1 d'octubre, i la seua normativa de desenvolupament en matèria de potestat sancionadora.  
  
  
  
ANNEX II  
Convocatòria  
  
Es convoquen per a l'exercici 2022 les subvencions establides en aquesta ordre, per la qual s'aproven les bases per a la concessió de subvencions destinades a finançar programes de seguiment a llarg termini de supervivents de càncer infantil.  
  
1. Objecte i àmbit d'aplicació  
Convocar, en règim de concurrència competitiva, subvencions destinades a finançar programes de seguiment a llarg termini de supervivents de càncer infantil, duts a terme per les entitats descrites en la base 3 de l'ordre i que entre les seues activitats es trobe alguna de les previstes en la base cinquena d'aquesta, a desenvolupar durant l'any 2022 en l'àmbit territorial de la Comunitat Valenciana.  
  
2. Finançament de les subvencions  
Les subvencions regulades en l'ordre es finançaran amb càrrec als pressupostos de la Generalitat per a l'any 2022, línia de subvenció S0486000, del programa pressupostari 17.73.36.0205.461.82, de la Direcció General de Planificació, Eficiència Tecnològica i Atenció al Pacient, per un import total màxim de 500.000 euros.  
  
3. Política de competència de la Unió Europea  
En compliment de l'article 7.4 del Decret 128/2017, de 29 de setembre, del Consell, s'estableix que les subvencions a concedir d'acord amb les bases reguladores d'aquesta ordre, pel caràcter d'aquestes, no estan subjectes a la política de competència de la Unió Europea en matèria d'ajudes públiques i, per tant, no requereixen notificació a la Comissió Europea per no reunir els requisits de l'article 107.1 del Tractat de Funcionament de la Unió Europea, i, en concret, perquè no suposen avantatge econòmic, en no exercir activitat econòmica els beneficiaris d'aquestes.  
  
4. Requisits dels beneficiaris  
Podran obtindre la condició de beneficiaris de la subvenció les associacions i/o entitats, sense ànim de lucre, descrites en la base tercera de l'ordre i que complisquen els requisits especificats en aquesta.  
  
5. Despeses subvencionables  
Podran ser objecte de subvenció les despeses realitzades, efectivament pagades durant 2022, que de manera directa responguen a la naturalesa de l'activitat subvencionada que resulten estrictament necessaris, d'acord amb allò especificat en la base sisena de l'ordre.  
  
6. Termini de presentació de les sol·licituds  
El termini per a la presentació de sol·licituds per a les subvencions convocades serà de 15 dies hàbils comptats des de l'endemà de la publicació d'aquesta convocatòria.  
  
7. Sol·licituds i documentació  
Es presentarà una sol·licitud per cadascuna de les subvencions a què s'opte, d'acord amb el que s'estableix en la base setena de l'ordre.  
  
Les sol·licituds es presentaran, segons el model normalitzat disponible en el corresponent tràmit telemàtic, únicament per via telemàtica, a través de la seu electrònica de la Generalitat (http://sede.gva.es) accedint a GUIA PROP «Tràmits i serveis», d'acord amb el que es preveu en la base setena de l'ordre i en aplicació del que es disposa en l'article 14 de la Llei 39/2015, d'1 d'octubre (LPACAP).  
Qualsevol sol·licitud presentada seguint un procediment diferent del descrit ací serà inadmesa, de conformitat amb el que es disposa en l'article 66.6 i en l'article 68.4 de l'LPACAP.  
La informació sobre les signatures digitals admeses i sobre les instruccions per a la tramitació telemàtica de la sol·licitud i posteriors aportacions de documentació, si escau, podrà consultar-se en la seu electrònica de la Generalitat (http://sede.gva.es). En qualsevol cas, s'haurà de tindre en compte el següent: les persones jurídiques i entitats emplenaran la sol·licitud, accedint amb la signatura digital de representant d'entitat, emesa per qualsevol de les entitats admeses en el portal electrònic de la Generalitat (https://sede.gva.es/es/web/sede\_electronica/sede\_certificados), o certificat digital del seu representant, que haurà d'inscriure's en el Registre de Representants de la Generalitat.  
A la sol·licitud s'acompanyarà la documentació indicada en la base setena de l'ordre.  
Els models d'annexos, declaracions responsables i certificats requerits en les bases reguladores estaran disponibles en GUIA PROP «Tràmits i serveis», a partir de la publicació d'aquesta convocatòria en el DOGV.  
L'esmena o aportació telemàtica de documentació podrà realitzar-se utilitzant el següent tràmit de la GUIA PROP «Aportació de documents d'esmena o justificació de la subvenció. Seguiment a llarg termini supervivents de càncer infantil»   
https://www.gva.es/es/inicio/procedimientos'id\_proc=20921  
L'assistència tècnica per a solucionar els problemes d'aquesta índole que puguen derivar-se de la tramitació telemàtica de la sol·licitud s'efectuarà a través de l'adreça electrònica generalitat\_en\_tdv@mid.ub  
  
8. Comissió i criteris de valoració  
La comissió de valoració actuarà d'acord amb allò regulat en la base desena de l'ordre.  
Les sol·licituds presentades es valoraran, de conformitat amb els criteris que es fixen en la base tretzena, d'acord amb el tipus d'entitat beneficiària i de la subvenció sol·licitada.  
  
9. Ordenació e Instrucció  
L'òrgan competent per a l'ordenació i instrucció del procediment serà l'establit en la base novena de l'ordre.  
  
10. Resolució i publicació de la resolució  
El termini màxim per a tramitar, resoldre i notificar les resolucions de concessió serà de sis mesos a partir del següent al de la data de publicació de la convocatòria en el Diari Oficial de la Generalitat Valenciana, d'acord amb el que s'estableix en la base onzena. Les resolucions es publicaran en el DOGV en els termes establits en l'esmentada base i amb els efectes establits en l'LPACAP. A aquest efecte d'avís de la publicació de les notificacions en el DOGV, s'enviarà un correu electrònic a l'indicat en la sol·licitud.  
Aquesta publicació substituirà la notificació i tindrà els seus mateixos efectes en tractar-se d'un procediment de concurrència competitiva, i serà la data de la publicació la que es considere a l'efecte de notificació.  
L'òrgan competent per a dictar les resolucions de concessió serà la persona titular de la direcció general amb competències en matèria d'atenció al pacient, que actuarà per delegació de la persona titular de la conselleria amb competències en matèria de sanitat, de conformitat amb l'article 160.5 de la Llei 1/2015, de 6 de febrer, d'hisenda pública, sector públic instrumental i subvencions.  
Contra les resolucions a què fa referència el punt anterior serà aplicable el règim de recursos establit en la base dotzena.  
  
11. Justificació i pagament de les subvencions. Termini i documentació  
La justificació de les subvencions la realitzaran les persones beneficiàries, en la forma i el termini previstos en la base quinzena.  
La documentació acreditativa de la justificació, que serà l'establida en l'esmentada base es presentarà per mitjans telemàtics a través de l'enllaç següent:   
https://www.gva.es/es/inicio/procedimientos'id\_proc=20798  
D'acord amb el punt 4 de la base quinzena, el pagament de la subvenció s'ajustarà al règim de lliurament especial que per a determinades transferències corrents establisca la Llei de pressupostos de la Generalitat de cada exercici, establit per a les subvencions de naturalesa corrent concedides en el marc de les actuacions del programa pressupostari 411.60 «Planificació i atenció al pacient», i es lliurarà immediatament, una vegada concedida, el 60 % de l'import, i el 40 % restant es lliurarà després de l'aportació i la comprovació de la documentació justificativa de l'efectiva i correcta aplicació de l'import inicialment anticipat.  
  
El pagament de la subvenció pot donar lloc a la pèrdua, minoració o reintegrament en els termes previstos en les bases dissetena i dihuitena d'aquesta.  
Els beneficiaris de subvencions hauran de presentar abans del 15 de febrer de 2023, una memòria final de les activitats realitzades en suport informàtic i, quan així ho requerisca la direcció general amb competències en matèria d'atenció al pacient, en format paper. La no-presentació de l'esmentada memòria serà motiu de reintegrament de la subvenció concedida.  
  
12. Verificació de dades  
D'acord amb el que s'estableix en la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar-ne l'exactitud.  
La potestat de verificació inclou verificar la identitat de la persona sol·licitant o, si escau, del seu representant legal, i consultar les dades següents que consten en la Base de Dades Nacional de Subvencions (BDNS): les subvencions i ajudes que li han sigut concedides, incloses aquelles a les quals se'ls aplica la regla de minimis, i que la persona sol·licitant no està inhabilitada per a percebre subvencions.  
  
13. Comprovació de la subvenció. Pla de control  
De conformitat amb el que s'estableix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la direcció general amb competències en matèria d'atenció al pacient efectuarà la comprovació administrativa de la justificació documental de la subvenció concedida mitjançant la revisió de la documentació establida en la base setzena de l'ordre de bases.  
Es durà a terme el control de la realització de les activitats subvencionades mitjançant la comprovació de la documentació administrativa i de caràcter econòmic justificativa de l'import concedit i de la resta de documentació aportada relativa a l'actuació subvencionada, que la resolució de convocatòria de subvencions establisca com d'aportació preceptiva per les persones beneficiàries de la sol·licitud i pagament de les subvencions; d'acord amb les bases reguladores i amb l'article 169.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'import mínim de subvenció comprovada arribarà al 100 % de l'import efectivament pagat amb càrrec a la línia de subvenció.  
Una vegada realitzat el control administratiu, l'òrgan instructor emetrà un informe que versarà sobre l'efectiva i correcta realització de l'activitat subvencionada i el compliment de la finalitat per a la qual es va concedir la subvenció.  
L'òrgan concedent podrà realitzar visites, en el lloc i la data indicats per l'entitat beneficiària per a la realització de l'activitat, i sol·licitar tota aquella documentació i informació que considere necessària tant per a l'avaluació de l'actuació com per a verificar l'adequació a la finalitat de la despesa efectuada.  
  
14. Pèrdua, minoració o reintegrament de la subvenció  
Es produirà la pèrdua, minoració o reintegrament de la subvenció, d'acord amb el que s'estableix en les bases dissetena i dihuitena de l'ordre.  
  
15. Normativa aplicable  
Aquesta convocatòria es regirà pel que s'estableix en l'ordre de bases de la Conselleria de Sanitat Universal i Salut Pública, per la qual s'aproven les bases reguladores de les subvencions destinades a finançar programes de seguiment a llarg termini de supervivents de càncer infantil; en la Llei 39/2015, d'1 d'octubre, del procediment administratiu comú de les administracions públiques; en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els preceptes bàsics de la Llei 38/2003, de 17 de novembre, general de subvencions, i del Reial decret 887/2006, de 21 de juliol, pel qual s'aprova el Reglament de la Llei general de subvencions.